DA Den Europæiske Unions Tidende C 193/22

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 193/11

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»BÉA DU ROUSSILLON«

EF-Nr.: FR-PDO-0005-0548-30.03.2006

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Institut national de l’origine et de la qualité (INAO) Adresse: 51 rue d’Anjou 75008 Paris FRANCE Tlf. +33 153898000 Fax +33 142255797 E-mail: info@inao.gouv.fr

2. Sammenslutning:

Navn: Syndicat de défense de la pomme de terre primeur du Roussillon Adresse: Marché de Gros 66200 Elne FRANCE Tlf. +33 468359768 Fax +33 468228695 E-mail: — Sammensætning: Producent/forarbejdningsvirksomhed ( X ) Andre ( ).

3. Produktets art:

Kategori 1.6.: Frugt, grøntsager og korn, også forarbejdet

4. Varespecifikation:

(sammenfatning af betingelserne i artikel 4, stk. 2, i forordning (EF) nr. 510/2006)

4.1. Navn:

»Béa du Roussillon«

4.2. Beskrivelse:

»Béa du Roussillon« er en tidlig sort, dvs. en kartoffel, der tages op inden fuldstændig modning. Den sælges i frisk tilstand.

Den er udelukkende af sorten Bea.

Kartoflen »Béa du Roussillon« har en aflang, langstrakt, flad og regelmæssig form. Skrællen er blank og glat, lysegul og så tynd, at den næsten er usynlig. Kartoffelkødet har en bleggul farve. Kartoflen har en kraftig duft af tidlige grønsager og er kendetegnet ved en let sødlig smag og en kraftig aroma af tidlige grønsager (artiskok, ærter, bønner). Konsistensen er blød.

»Béa du Roussillon« måler mellem 17 og 65 mm og har et tørstofindhold på under 20 % ved emballeringen.

Kartoflerne sælges under oprindelsesbetegnelsen »Béa du Roussillon« fra den 1. maj til den 31. juli i høståret.

4.3. Geografisk område:

Kartoflerne forspires, dyrkes, vaskes, sorteres og emballeres i det geografiske produktionsområde, der strækker sig over følgende kommuner på Roussillonsletten (departementet Pyrénées Orientales): Alénya, Argelès-sur-Mer, Baho, Bompas, Canet, Corneilla-la-Rivière, Elne, Latour-Bas-Elne, Le Soler, Ortaffa, Palau-del-Vidre, Perpignan, Pezilla-la-Rivière, Pia, Saint-Cyprien, Saint-Estève, Sainte-Marie, Saleilles, Théza, Torreilles, Villelongue-de-la-Salanque, Villeneuve-de-la-Rivière.

Det geografiske område er kendetegnet ved et typisk middelhavsklima, en placering i den senere kvartærperiodes alluviale terrasser med filtrerende underliggende jordlag og særlige menneskeskabte landskaber.

Kartoflerne høstes i det geografiske produktionsområde inden for parceller eller delparceller som godkendt af udvalget for landbrugsfødevarer under Institut National de l'Origine et de la Qualité på mødet den 19. maj 2005.

Området dækker et areal på 5 500 hektar fordelt over de 22 kommuner i det geografiske område for oprindelsesbetegnelsen »Béa du Roussillon«.

Det således afgrænsede areal er angivet på de matrikelkort, der er deponeret på rådhuset i de pågældende kommuner.

4.4. Bevis for oprindelse:

Kartofler med betegnelsen »Béa du Roussillon« opfølges og kontrolleres fra dyrkningsparcel til slutprodukt.

Alle virksomheder (producenter, vaske-, sorterings- og emballeringsanlæg) og produktionsmidler, der indgår i produktionsprocessen, identificeres. Virksomhederne skal inden den 1. november i det første år, hvor de gør krav på oprindelsesbetegnelsen, underskrive en identifikationserklæring. Produktets sporbarhed sikres ved hjælp af registre (lagerregnskab, dyrkningsoversigt) og erklæringer vedrørende alle produktets bevægelser og de behandlinger, der er udført.

En producent, der ikke har til hensigt at bruge sine produktionsmidler til produktion af kartofler med oprindelsesbetegnelsen eller kun vil bruge en del af produktionsmidlerne til dette formål, skal underskrive en hensigtserklæring herom og forelægge den for sammenslutningen inden den 1. maj i beplantningsåret.

Hver producent udfærdiger årligt ved høstens slutning en høsterklæring, der inden den 31. august i høståret forelægges for sammenslutningen. Virksomheder, der udfører afhentning, sortering og emballering, skal forelægge en afsætningsopgørelse for sammenslutningen inden den 31. august i høståret.

Der foretages også en analytisk og organoleptisk stikprøvekontrol for at sikre, at kvaliteten er i orden, og at kartoflerne har de typiske egenskaber for »Béa du Roussillon«-kartoflen. Denne kontrol udføres på partier af kartofler, der er emballeret eller klar til emballering.

4.5. Produktionsmetode:

Alle aktiviteter i forbindelse med produktion, vask, sortering og emballering skal udføres inden for det fastlagte geografiske område.

Dyrkningsmetoderne såvel som vask, sortering og emballering skal føre til, at kartoflerne får og bevarer karakteren af tidlig kartoffel, dvs. med en fin, næsten usynlig skræl.

Den certificerede læggekartoffel af sorten Bea lægges til forspiring i små kasser med huller i væksthuse eller lyse væksttunneller med udluftning i 4-12 uger fra slutningen af december eller begyndelsen af januar.

Lægningen sker manuelt i bare eller halmdækkede jordrækker mellem den 25. januar og den 20. april.

For læggekartofler af en størrelse på 28-35 mm lægges der mellem 60 000 og 78 000 kartofler pr. hektar. I så fald er afstanden mellem rækkerne 70 og 80 cm, og afstanden mellem kartoflerne i en række er mellem 17 og 20 cm.

For læggekartofler af en størrelse på over 35 mm lægges der mellem 42 000 og 53 000 kartofler pr. hektar. I så fald er afstanden mellem rækkerne mellem 70 og 80 cm, og afstanden mellem kartoflerne i en række er mellem 25 og 32 cm.

Dyrkning i væksthuse og væksttunneler er forbudt. Kun midlertidig afdækning mod frost og vind er tilladt.

Furevanding, vanding med sprinkleranlæg eller drypvanding er tilladt fra det tidspunkt, hvor kartoffelplanerne er fuldt frembrudt og indtil den 8. dag, før de tages op. Hvis jorden er for tør, er det tilladt at vande dagen før eller samme dag, som kartoflerne tages op.

Spredning af kunstgødning eller organisk gødning er forbudt.

Kemisk ukrudtsbekæmpelse er tilladt (med halv dosis for halmdækket jord).

Produktionscyklussen må højst vare 100 dage. Destruktion af kartoffeltoppene før høsten er forbudt. Dog må der foretages topknusning på selve høstdagen. Høsten af en parcel begynder, når 70 % af kartoflerne har en størrelse på mellem 28 og 55 mm. Optagningen foregår manuelt eller ved hjælp af maskiner, der opfylder nøje fastlagte kriterier for at sikre, at kartoflerne ikke beskadiges, og at de udsættes mindst muligt for stød og fald. Kartoflerne anbringes manuelt i kasser, der indeholder maksimalt 30 kg, og bringes på selv høstdagen til opsamlings-, vaske-, sorterings- og emballeringsanlæggene.

Det maksimalt tilladte udbytte er 30 ton netto pr. hektar.

Vask, sortering og emballering skal finde sted inden for produktionsområdet for »Béa du Roussillon«-kartofler for at bevare kvaliteten og egenskaberne ved denne friske og sarte grønsag, der især er følsom over for stød og lys (kartoflerne forbrændes let af solen og bliver hurtigt grønne). For at bevare »Béa du Roussillon«-kartoflernes fine, næsten usynlige skræl gennemføres emballeringen således inden for 24 timer efter høsten. Derfor er der begrænset tid til den forudgående vask og sortering. Kartoflerne må ikke vaskes på marken. I forbindelse med vask, sortering og emballering trækkes der på lokal ekspertise i brug af særligt tilpassede maskiner, der skal sikre, at kartoflerne ikke udsættes for stød. Således udsættes kartoflerne i hele denne proces ikke for fald på over 50 cm. For ethvert fald på over 30 cm anvendes en falddæmper eller et blødt underlag.

Efter endt sortering er »Béa du Roussillon«-kartoflerne:

— hele og ubeskadigede

— sunde

— faste

— uden vækstrevner

— praktisk taget rene, fri for synlige fremmedlegemer såsom jord

— fri for varme- og frostskader

— fri for grøn misfarvning

— fri for alvorlige indre skader

— fri for unormal ydre fugtighed

— fri for fremmed lugt og/eller smag.

Den omstændighed, at emballeringen sker inden for det geografiske område, bidrager ikke blot til at bevare produktets kvalitet og særlige kendetegn, men gør det også lettere at spore produktet.

Emballagen: »Béa du Roussillon«-kartofler skal pakkes i stiv emballage med et indhold på maksimalt 15 kg. Opfølgningen af produktet lettes desuden af, at emballagen forsynes med en forsegling, der brydes, når kartoflerne sættes til salg i detailhandlen. Kartoflerne pakkes i følgende størrelser:

— kartofler mellem 17 og 28 mm, der kan sælges under betegnelser »grenaille«

— kartofler mellem 28 og 65 mm.

Markedsføring: Kartofler med oprindelsesbetegnelsen »Béa du Roussillon« sælges fra den 1. maj til den 31. juli i høståret.

4.6. Tilknytning:

Takket være kunstvanding, der blev indført af visigoterne, samt maurernes tørlægning og opdyrkning af vådområder opstod der meget tidligt såkaldte »hortas« (haver) i Roussillon.

Kartoffeldyrkning blev indført i det 18. århundrede, og allerede i 1855 var 500 hektar dækket af kartofler.

I et område, der på grund af sit halvtørre middelhavsklima er gunstigt for tidlige sorter, har sorten Bea gjort sig gældende, lige siden den blev registreret i 1954. I dag er dette område det eneste (i Frankrig, Italien og Spanien), hvor denne sort tilbydes som tidlig kartoffel.

Den jordbund, der benyttes til dyrkning af »Béa du Roussillon«, er let genkendelig. Der er tale om alluviale jordaflejringer på stenede terrasser. Jorden er kun let udviklet, dyb, gennemtrængelig, leret eller sandet, blød og drænende. Jorden er fri for sten og grus og giver således kartoflerne mulighed for at udvikle sig harmonisk.

I forbindelse med klimaet giver jordbunden »Béa du Roussillon«-kartoflen dens særlige udseende: aflang, flad, glat, bleggul og skinnende. Det er slået fast, at jord med en anden struktur ville give kartoflen et helt andet udseende (uregelmæssig, mere rund).

»Béa du Roussillon« nyder godt af et halvtørt middelhavsklima med en udpræget tørperiode. Gennemsnitstemperaturen svinger mellem 15 og 16 °C med meget varme somre og i gennemsnit 2 530 solskinstimer om året. Nedbørsmængden er generelt ringe, 550-650 mm, dog med kraftigt udsving fra år til år, og nedbøren har ofte karakter af uvejr.

De samlede naturbetingelser med enestående solskinsforhold, milde vintre og somre, der er varme, men tempererede på grund af havets nærhed, tillader kartoflerne at udvikle sig harmonisk og regelmæssigt.

Vinden »Tramontana«, der blæser — ofte kraftigt — én ud af tre dage i Roussillon, kunne have været en ulempe, men har tværtimod en gunstig virkning på dyrkningen, idet den begrænser udviklingen af skimmelsygdomme, der er ødelæggende for »Béa du Roussillon«-kartoflernes form og regelmæssige og ensartede karakter. Desuden har man fundet metoder til at begrænse vindens virkning: for at undgå de direkte virkninger (ødelagte stængler) øges plantetætheden for at opnå en masseeffekt, og parcellerne inddeles i mindre stykker omgivet af hække, der fungerer som læhegn. I den første vækstfase er kimplanterne nemlig meget sarte. Men når først planten er veletableret, tåler denne sort med tykke stængler og blade, der er mere modstandsdygtige over for gnidning, vinden bedre.

Landskabet er meget karakteristisk med små parceller, høje hække og et gammelt kanalsystem til vandtilførsel og -afledning. Dette landskab udvikles kun langsomt og meget forsigtigt. Hvis det forsvinder, må dyrkningen af »Béa du Roussillon« opgives.

Hvad angår dyrkningen, er forspiringen afgørende for, at der bevares og udvikles et stort antal kimplanter. Kartoflerne lægges manuelt med en tæthed, der afgøres af antallet af kimplanter. Tætheden er høj for at modvirke vindens virkning. Furevanding anvendes stadig, men viger efterhånden for sprinkleranlæg, der forbruger mindre vand.

Producenternes ekspertise kommer også til udtryk ved høsten. De har nemlig udviklet maskiner, der er særlig egnede til optagning af de sarte Bea-kartofler, og som tager kartoflerne op sammen med en klump jord i modsætning til de klassiske kartoffeloptagere, der fjerner mest mulig jord uden at beskytte kartoflerne.

Således beskyttes kartoflerne, der er sarte på grund af den meget tynde skræl, mod stød. Disse kartoffeloptagere arbejder meget langsomt og kræver meget arbejdskraft, da hver kartoffel lægges manuelt i kasser.

Det samme gælder vask, sortering og emballering, hvor kartoflerne beskyttes mod stød ved hjælp af faldrender eller falddæmpere af plastic eller gummi og ved, at faldhøjden begrænses. Til emballeringen benyttes ikke de traditionelle poser eller net, men derimod stiv emballage, hvis indhold begrænses til 15 for at undgå, at kartoflerne beskadiges.

De analytiske, visuelle og smagsmæssige kendetegn ved »Béa du Roussillon«-kartoflen er knyttet til produktionsområdet og producenternes ekspertise. Sensoriske analyser, der er gennemført mellem 1995 og 2004, har således klart vist, dels at »Béa du Roussillon«-kartoflens særlige egenskaber er forblevet stabile gennem årene, og dels at denne kartoffel ikke besidder de samme egenskaber, når den dyrkes et andet sted, idet den så bliver tykkere, mere rund og uregelmæssig og får en mørkere gul farve. Aromaen af tidlig grønsag er ikke til stede eller den er meget svagere, og i stedet for dominerer en røget og brændt smag og duft.

Den maksimale tørstofindhold i »Béa du Roussillon«-kartofler kan synes højt i forhold til andre produktionsområder, men skyldes en række faktorer: middelhavsklimaet med ringe nedbør, megen sol (især om foråret, der er kartoflens vækstperiode, og om sommeren, hvor den modnes), vekslen mellem regn (typisk perioder med ofte kraftigt regnvejr om foråret) og stærkt solskin, høje temperaturer og produktionscyklussens varighed. Efterhånden som man kommer længere hen på sæsonen og ligeledes i dyrkningscyklussen på næsten 100 dage, stiger tørstofindholdet og nærmer sig 20 %, uden at det ændrer noget i produktets kvalitet.

Men derefter bliver skrællen tykkere, og kartoflen mister sin karakter af tidlig sort. Sensoriske analyser har nemlig vist, at de særlige kendetegn ved »Béa du Roussillon«-kartoflen (særlig den bløde konsistens og aromaen af tidlige grønsager) bevares og forbliver stabile ved et tørstofindhold på under 20 %.

Kombinationen af alle disse elementer — jordbunden, klimaet og producenternes ekspertise — har bidraget til »Béa du Roussillon«-kartoflens anseelse, såvel blandt fagfolk som forbrugere. På markedet ser man frem til »Béa du Roussillon«-kartoflernes ankomst, og så snart de er der, sælger de bedre end andre tidligere sorter, der markedsføres lokalt.

Siden midten af 1950'erne og frem til i dag er der offentliggjort en lang række artikler i den lokale, regionale og nationale presse, der omtaler dette typiske produkt, som er nært knyttet til sit produktionsområde.

4.7. Kontrolorgan:

Navn: Institut national de l’origine et de la qualité (INAO) Adresse: 51 rue d’Anjou 75008 Paris FRANCE Tlf. +33 153898000 Fax +33 142255797 E-mail: info@inao.gouv.fr

Navn: DGCCRF Adresse: 59 boulevard Vincent Auriol 75703 Paris Cedex 13 FRANCE Tlf. +33 144871717 Fax +33 144973037 E-mail: —

4.8. Mærkning:

Foruden de obligatoriske oplysninger, som mærknings- og fødevarelovgivningen foreskriver, skal på hver pakke tidlige kartofler, der bærer oprindelsesbetegnelsen »Béa du Roussillon«, være angivet følgende:

— oprindelsesbetegnelsen »Béa du Roussillon« med en skriftstørrelse, som mindst svarer til den største af skriftstørrelserne på etiketten

— fra datoen for EU-registreringen: betegnelsen »appellation d'origine protégée« (beskyttet oprindelsesbetegnelse) eller »AOP«

— fra datoen for EU-registreringen: EU's logo for beskyttede oprindelsesbetegnelser.

(1) EUT L 93 af 31.3.2006, s. 12.